RAPPORT FRA KOMMISSIONEN TIL EUROPA-PARLAMENTET OG RÅDET

OM FORLØBET AF AFKOBLINGSPROCESSEN

1. Indledning

Fra og med reformen i 2003 er de direkte betalinger i stigende grad blevet afkoblet fra landbrugernes produktionsmæssige beslutninger, hvilket giver en bedre markedsorientering og styrker konkurrenceevnen for landbruget i EU. Samtidig har man af miljømæssige og sociale grunde bibeholdt visse begrænsede muligheder for koblet støtte i betragtning af, at man er nødt til at gøre tilpasningsprocessen lettere og tage hensyn til landbrugets rolle med hensyn til at levere offentlige goder ved at opretholde en bæredygtig landbrugsdrift i hele EU.[1]

I den konsekvensanalyse, der var indeholdt i forslagene til "sundhedstjek", blev virkningen af reformen fra 2003 undersøgt, og der blev overvejet tre valgmuligheder for yderligere tiltag i retning af et mere konkurrencedygtigt landbrug: a) status quo, b) fuld afkobling, c) målrettet og udvalgt afkobling. Analysen viste fordelene ved fortsat at gå efter større markedsorientering, samtidig med at man udpegede risici i bestemte regioner, navnlig for den omfattende avl af ammekøer og produktionen af fårekød, idet det for disse områder især af miljømæssige grunde kan være på sin plads at opretholde delvist koblet støtte.[2] En sådan tilgang kommer til udtryk i den deraf følgende forordning fra Rådet[3].

Det endelige kompromis fra formandskabet om forslagene til sundhedstjek[4] omfatter følgende formulering: "Kommissionen erklærer, at den inden den 31. december 2012 vil udarbejde en rapport om, hvordan det går med at gennemføre sundhedstjekket, navnlig med hensyn til afkoblingsprocessen".

Formålet med det efterfølgende er at indfri denne forpligtelse ved faktuelt at fremlægge de seneste tiltag vedrørende afkobling og kvantificere dem med hensyn til relativ andel af direkte betalinger.

2. ansøgningsår 2009: aktuel situation vedrørende afkobling

I ansøgningsåret 2009 blev der som følge af reformen i 2003 allerede gjort betydelige fremskridt i retning af afkobling. Samlet set var andelen af det samlede bruttobeløb (dvs. før graduering) i form af direkte betalinger[5], der var til disposition som afkoblede betalinger i EU-27, 86 %, idet nogle medlemsstater nåede op på næsten 100 %, og et par medlemsstater kun nåede op på 69 %.

I betragtning 2 i Rådets forordning som følge af sundhedstjekket (forordning nr. 73/2009) blev det konkluderet, at erfaringen med gennemførelsen af [reformen fra 2003] viste, at visse dele af støttemekanismen burde tilpasses. Især burde afkoblingen af den direkte støtte udvides […]. De tiltag vedrørende afkobling, der på daværende tidspunkt blev aftalt, samt virkningen deraf med hensyn til afkoblingsgrader er opsummeret nedenfor.

3. afkoblingstiltag besluttet før sundhedstjekket

For det første er det værd at minde om, at tobaksstøtten ifølge kapitel 10c i Rådets forordning (EF) nr. 1782/2003 allerede før sundhedstjekket efter planen kun skulle kunne ydes til og med ansøgningsåret 2009. Det samlede disponible bruttobeløb til koblet støtte til produktion af tobak i ansøgningsåret 2009 beløb sig til 321 mio. EUR. Fra og med det følgende år blev 50 % af det samlede beløb af andelen til tobak, der var indeholdt i rammebeløbet til direkte betalinger for både afkoblede og koblede betalinger, stillet til rådighed som fællesskabsstøtte til foranstaltninger i tobaksproducerende regioner ifølge programmerne til udvikling af landdistrikterne. Den anden del blev indlemmet i enkeltbetalingsordningen (SPS) (dvs. afkoblet).

4. sundhedstjek: indlemmelse af koblede ordninger i enkeltbetalingsordningen/den generelle arealbetalingsordning (SPS/SAPS)

4.1. Aftalt indlemmelse af koblet støtte i SPS/SAPS efter sundhedstjekket

Som følge af sundhedstjekket anfører man i bilag XI til Rådets forordning (EF) nr. 73/2009 de koblede ordninger, som medlemsstaterne senest for ansøgningsåret 2012 skulle indlemme i enkeltbetalingsordningen eller den generelle arealbetalingsordning:

Tid || Koblet ordning || Retsgrundlag (for den koblede støtte) || Berørte medlemsstater || Disponibelt bruttobeløb til medlemsstaterne i 2009 (i mio. EUR)

2010 || Særlig kvalitetspræmie for hård hvede || Afsnit IV, kapitel 1, i forordning (EF) nr. 1782/2003 || EL, ES, FR, IT, AT, PT || 127,600

2010 || Arealbetaling til markafgrøder, herunder supplementet for hård hvede i traditionelle produktionsområder || Afsnit IV, kapitel 10, i forordning (EF) nr. 1782/2003 || ES, FR || 1 583,561

2010 || Støtte til olivenplantager || Afsnit IV, kapitel 10b, i forordning (EF) nr. 1782/2003 || ES || 103,140

2010 || Arealstøtte til humle || Afsnit IV, kapitel 10d, i forordning (EF) nr. 1782/2003 || FR, AT, SI (DE[6]) || 0,274

Senest 2012 || Præmie for proteinafgrøder || Afsnit IV, kapitel 1, afdeling 3, i forordning (EF) nr. 73/2009 || Alle EU-15-lande || 77,796

Senest 2012 || Afgrødespecifik betaling for ris || Afsnit IV, kapitel 1, afdeling 1, i forordning (EF) nr. 73/2009 || EL, ES, FR[7], IT, PT || 179,910

Senest 2012 || Arealbetaling for nødder || Afsnit IV, kapitel 1, afdeling 4, i forordning (EF) nr. 73/2009 || BE, DE, EL, ES, FR, IT, LU, NL, AT, PT, SI, UK || 96,622

Senest 2012 || Støtte til producenter af stivelseskartofler || Afsnit IV, kapitel 1, afdeling 2, i forordning (EF) nr. 73/2009 || DK, DE, ES, FR, NL, AT, FI, SE || 116,867

Senest 2012 || Støtte til frø || Afsnit IV, kapitel 1, afdeling 5, i forordning (EF) nr. 73/2009 || BE, EL, ES, FR, IT, NL, PT, FI || 30,923

Senest 2012 || Betalinger for oksekød bortset fra ammekopræmien || Artikel 53 i forordning (EF) nr. 73/2009 || BE, DK, ES, FR, NL, AT, PT, FI, SE, SI || 471,883

2012 || Overgangsbetaling for bærfrugt || Afsnit IV, kapitel 1, afdeling 9, i forordning (EF) nr. 73/2009 || BG, HU, LV, LT, PL || 12,213

I ALT || 2 800,789

Som følge af sundhedstjekket blev det ligeledes besluttet at ophæve den koblede støtte til energiafgrøder fra og med ansøgningsåret 2010. Det samlede disponible beløb til denne form for støtte i 2009 var 90 mio. EUR.

Endelig skal det nævnes, at det i bilag XI i Rådets forordning (EF) nr. 73/2009 også blev fastlagt, at der fra 2012 skulle indlemmes 187 mio. EUR i SPS/SAPS efter afskaffelsen af tre markedsforanstaltninger: støtte til forarbejdning af tørret foder[8], støtte til forarbejdning af hør og hamp til fiberproduktion[9] og præmie for kartoffelstivelse[10].

4.2. Frivillig indlemmelse af koblet støtte i SPS/SAPS efter sundhedstjekket

Artikel 51, stk. 1, i forordning (EF) nr. 73/2009 giver de medlemsstater, der i henhold til artikel 64, stk. 2, i forordning (EF) nr. 1782/2003 har truffet afgørelse om at yde støtte til fårekød og gedekød og/eller i form af ammekopræmier, mulighed for at fortsætte denne støtte. De kan også beslutte at fastsætte, at den del af andelen af deres nationale lofter, som skal anvendes til ydelse af disse betalinger, skal være lavere end besluttet i henhold til artikel 64, stk. 2, i forordning (EF) nr. 1782/2003, eller at ophøre med at yde støtten. På baggrund heraf blev der truffet følgende beslutninger af de berørte medlemsstater:

Tid || Koblet ordning || Retsgrundlag (for den koblede støtte) || Berørte medlems­stater || Truffet beslutning || Disponibelt bruttobeløb til medlems­staterne i 2009 til koblet støtte (i mio. EUR)

2010 || Betalinger til fårekød og gedekød || Artikel 52 i forordning (EF) nr. 73/2009 || ES || Fuld afkobling || 239,294

2010 || Betalinger til fårekød || Artikel 52 i forordning (EF) nr. 73/2009 || FR || Fuld afkobling || 86,027

2010 || Ammekopræmie || Artikel 53 i forordning (EF) nr. 73/2009 || FR || 25 % afkobling + fradrag af 25,19 mio. EUR til finansiering af den særlige støtte i henhold til artikel 68[11] || 208,794

2010 || Betalinger til fårekød og gedekød || Artikel 52 i forordning (EF) nr. 73/2009 || SI || Fuld afkobling || 0,697

2012 || Betalinger til fårekød og gedekød || Artikel 52 i forordning (EF) nr. 73/2009 || DK || Fuld afkobling || 0,855

I ALT || 535,667

På baggrund af samme artikel kan de medlemsstater, der helt eller delvist har udelukket støtte til frugt og grøntsager fra enkeltbetalingsordningen i henhold til artikel 68b i Rådets forordning (EF) nr. 1782/2003, beslutte:

(1) enten at blive ved med at yde støtten, indtil den udløber[12], jf. Rådets forordning (EF) nr. 1782/2003

(2) eller senest den 1. august 2009 at indlemme disse betalinger i SPS

(3) eller inden den 1. august 2009 at yde en lavere støtte end besluttet i henhold til artikel 68b i forordning (EF) nr. 1782/2003.

I henhold til artikel 128 i Rådets forordning (EF) nr. 73/2009 havde de medlemsstater, der anvender SAPS, tilsvarende muligheder.

Som følge af både den eksisterende afkoblingsplan, der allerede er besluttet inden for rammerne af reformen af frugt- og grøntsagssektoren, og de beslutninger, der er truffet efter sundhedstjekket, er følgende beløb, der stadig var til disposition til koblet støtte i 2009, blevet indlemmet i SPS/SAPS:

Tid || Koblet ordning || Retsgrundlag (for den koblede støtte) || Berørte medlemsstater || Disponibelt bruttobeløb til medlemsstaterne i 2009, som blev afkoblet (i mio. EUR)

2011 || Støtte til produktion af tomater || Artikel 54 i forordning (EF) nr. 73/2009 || EL, ES, IT || 130,821

2012 || Støtte til produktion af tomater || Artikel 54 i forordning (EF) nr. 73/2009 || FR, PT || 20,684

2010 || Støtte til produktion af tomater || Artikel 128 i forordning (EF) nr. 73/2009 || SK || 0,174

2012 || Støtte til produktion af tomater || Artikel 128 i forordning (EF) nr. 73/2009 || SK, RO || 1,204

2010 || Støtte til produktion af andre former for frugt og grøntsager || Artikel 54 i forordning (EF) nr. 73/2009 || EL, ES || 111,653

2011 || Støtte til produktion af andre former for frugt og grøntsager || Artikel 54 i forordning (EF) nr. 73/2009 || FR, IT || 18,977

2011 || Støtte til produktion af andre former for frugt og grøntsager || Artikel 128 i forordning (EF) nr. 73/2009 || CY || 1,119

I ALT || 284,632

5. Resterende koblingsmuligheder

Som anført ovenfor havde de medlemsstater, der efter reformen i 2003 havde besluttet at yde støtte til fårekød og gedekød og/eller i form af ammekopræmier og/eller helt eller delvist havde udelukket støtte til frugt og grøntsager fra SPS eller SAPS, mulighed for at fortsætte med at yde denne støtte på samme eller et lavere niveau. Som følge heraf var følgende beløb stadig til disposition i 2012 til ydelse af direkte betalinger i disse sektorer:

Koblet ordning || Retsgrundlag (for den koblede støtte) || Berørte medlemsstater || Disponibelt bruttobeløb til medlemsstaterne i 2012 til koblet støtte (i mio. EUR)

Betalinger til fårekød og gedekød || Artikel 52 i forordning (EF) nr. 73/2009 || PT, FI || 29,876

Ammekopræmie || Artikel 53 i forordning (EF) nr. 73/2009 || BE, ES, FR, AT, PT || 1 068,563

Støtte til produktion af andre former for frugt og grøntsager || Artikel 54 i forordning (EF) nr. 73/2009 || FR, IT || 33,875

Støtte til produktion af andre former for frugt og grøntsager || Artikel 128 i forordning (EF) nr. 73/2009 || CY || 3,359

I ALT || 1 135,673

Det var ligeledes et vigtigt resultat af sundhedstjekket, at medlemsstaterne fik mulighed for, jf. artikel 68 i Rådets forordning, at anvende en del af deres rammebeløb i bilag VIII til at yde særlig støtte til landbrugere, også i form af koblede betalinger. Denne støtte kom også som erstatning – efter en overgangsperiode, hvis medlemsstaterne ønskede dette – for den tidligere mulighed, medlemsstaterne havde, jf. artikel 69 i Rådets forordning (EF) nr. 1782/2003, for at anvende op til 10 % af andelen af deres nationale lofter, hvilket svarer til, at hver sektor er medtaget i direkte betalinger, til at yde koblet betaling til særlige typer landbrug og kvalitetsproduktion i den berørte sektor. I 2012 var det beløb, medlemsstaterne havde stillet til rådighed, jf. bilag VIII, til ydelse af koblet støtte i henhold til den særlige støtte, og nærmene bestemt i henhold til artikel 68, stk. 1, litra a), i) til iv), b) og e), i Rådets forordning (EF) nr. 73/2009, 1 202,257 mio. EUR, mens det beløb, der blev bevilget til koblet støtte i henhold til den tidligere artikel 69, var 473,534 mio. EUR i 2009.

I betragtning af bestemmelserne i tiltrædelsestraktaten for de pågældende medlemsstater (ES, EL, PT[13]) var der i 2012 stadig 269 mio. EUR til rådighed til ydelse af den afgrødespecifikke betaling for bomuld. ES havde også stadig 24 mio. EUR til den femårige støtte til sukkerroe- og sukkerrørsproducenter (idet 2013 er det sidste af de fem år).

Kort sagt betød sundhedstjekket og de tidligere sektorspecifikke reformer, at den andel af det samlede bruttobeløb (dvs. før graduering) i form af direkte betalinger[14], der i ansøgningsåret 2012 var til disposition til ydelse af afkoblede betalinger i EU-27, var 94 %, idet medlemsstaterne lå i intervallet fra 77 % til 100 %.

[1] Jf. APP-note nr. 1: Den fælles landbrugspolitik i perspektiv: fra markedsindgreb til politisk innovation, http://ec.europa.eu/agriculture/publi/app-briefs/01_en.pdf

[2] Jf. Sundhedstjek af den fælles landbrugspolitik – konsekvensanalyse, note nr. 3 om delvist koblet støtte, http://ec.europa.eu/agriculture/healthcheck/ia_annex/c3_en.pdf

[3] Rådets forordning (EF) nr. 73/2009 (EUT L 30 af 31.1.2009).

[4] COD 16049/08 af 20. november 2008 og COD 5263/09 ADD 1 af 9. januar 2009.

[5] Eksklusive direkte betalinger til POSEI og øerne i Det Ægæiske Hav.

[6] Det beløb, DE havde til rådighed til koblet støtte til humle frem til 2009, blev ikke afkoblet, men overført til et særligt rammebeløb, DE kan anvende til at støtte sektoren ifølge fusionsmarkedsordningen.

[7] Det disponible beløb til koblet støtte til risproduktion i Fransk Guyana blev indlemmet i rammebeløbet for støtte til POSEI.

[8] Jf. del II, afsnit I, kapitel 4, afdeling I, underafdeling I, i forordning (EF) nr. 1234/2007.

[9] Jf. del II, afsnit I, kapitel 4, afdeling I, underafdeling II, i forordning (EF) nr. 1234/2007.

[10] Jf. artikel 95a i forordning (EF) nr. 1234/2007.

[11] I henhold til artikel 69, stk. 6, litra b), i Rådets forordning (EF) nr. 73/2009 kan medlemsstaterne tilvejebringe de fornødne midler til at betale den støtte, der er omhandlet i artikel 68, stk. 1, litra a), b), c) og d), ved at foretage en lineær nedsættelse af værdien af de direkte betalinger, der er omhandlet i artikel 53.

[12] Ansøgningsåret 2011 et det sidste rettidige år, hvor man kan anvende op til 50 % af andelen af de nationale lofter, der svarer til støtte til produktionen af tomater; ansøgningsåret 2012 er det sidste rettidige år, hvor man kan anvende op til 75 % af andelen af de nationale lofter, der svarer til støtte til produktionen af friske figner, friske citrusfrugter, spisedruer, pærer, ferskner og nektariner samt "d'Ente"-blommer.

[13] Det disponible beløb til BG indgår i SAPS-rammebeløbet.

[14] Eksklusive direkte betalinger til POSEI og øerne i Det Ægæiske Hav.